Là, nua che tschiel e terra vegnan uschè da manaivel
Ir a Ziteil è adina fascinant ed impressiunant 

(anr/gc) Ziteil e ser Duri Loza, stà custos durant 50 onns, eran sinonims fin da curt. Perquai èsi stà in pau curius da na al vesair 2001 en il sanctuari sin la spunda dal Curver tar il pelegrinadi da la Societad da students svizzers (SSS/StV). Quel ha gì lieu quest onn per la 7. giada, mintgamai l’avust, ed è puspè stà sut l’egida da la Corporaziun academica Rezia a Friburg. 

Ina tradiziun che sa cuntinuescha 
Quest pelegrinadi è daventà ina buna tradiziun – il merit grond era da l’anteriur avat Pancraz Winiker, da Mustér. Quest onn ha el l’accumpagnà per l’emprima giada senza il grond burdi abazial. Fatg part han studentAs ed academichers da la Svizra e l’exteriur cun lur confamigliars. L’anteriur avat ha dà profund cuntegn ed en il medem temp era sustegn e mussavia. Quai ha entschavì si Mustér cun insaquants patratgs e surdond curts texts biblics accumpagnants per meditar. Latentamain è la processiun ida – cun las bandieras da la secziuns Desertina, Rezia, Berchtoldia e Cheruschia Tübingen a la testa – vers il sanctuari da Ziteil. Era Son Pieder ha vulì bain. El aveva laschà plover sco da derscher cun sadellas fin a l’arrivada a Munter. Per il tschancun a pe è la brentina svanida. Alura èsi stà frestg e cler ed uschia bel dad ir «siador da val da larmas.» 

Pelegrinar – simbol per cuntanscher il final
La baselgia da Ziteil era bain emplenida tar il servetsch divin rumantsch-tudestg. Quest è vegnì celebrà dad a. avat Pancraz Winiker, assistì da pader Damian Weber, oriund da Panaduz ed anteriur directur da la Missio (Ovras papalas per las missiuns) da la Svizra e da msgr. John Concoran, chau da la Missio da l’Engalterra e Wales, Londra. 
A l’entschatta da ses predi ha avat Pancraz rendì attent ad in artitgel che Pieder Tuor ha scrit 1912 sco redactur en l’Ischi (publicaziun da la Romania). En quest renda el attent a la coincidenza da la cumparida da Nossadunna 1580 si Ziteil e da la visita da s. Carli Borromeo 1581 a la claustra da Mustér che hajan sveglià da nov il spiert catolic tant en Sursaissa rumantscha (Surmeir) sco er en Surselva. Uschia vegn attribuì als dus fatgs la medema gronda muntada e consequenza.
La homilia è stada sut il moto «Sin via vers la vaira patria en tschiel». Era il segund concil dal Vatican punctuescha il pelegrinar dal pievel da Dieu. Uschia vegnan ins pli datiers in da l'auter e cun meditar s'avischinian ins al Segner. Era Maria saja sa messa sin via en prescha vers la muntogna en ina citad da Giudea per visitar Elisabet. Quest viadi saja simbol per nossa via e vita en cardientscha che haja in final.
Suenter la messa han ins fatg da cuminanza tschavera en la canorta dals pelegrins. Insaquants han anc fatg la stgala – insatge ch'ins sto pir declerar oz co i va tiers. Cun il Salve Regina è la dimora a Ziteil stada a fin. Ins è returnà a val per las vespras en la chaplutta da l'ospizi a Salouf. Qua ha gì lieu la sentupada cun ser Duri Loza, uschia ch'il pelegrinadi è tuttina stà cumplet.
Ad a. avat Pancraz Winiker è vegnì engrazià cun in regal simbolic (ina chandaila) per ses buns servetschs. El ha chapì da far quest pelegrinadi in eveniment impressiunant e nunemblidaivel, uschia che tgi ch'è stà returna puspè.